Atpildo diena

„Atpildo diena“ – 1975 m. Lietuvos kino studijoje sukurtas kostiuminis nuotykių filmas. Filmo trukmė – 76 min.

Apie filmą 
„Atpildo diena“ – vienas pirmųjų bandymų lietuviškame kine sukurti žanrinį veiksmingą kino filmą. Tai vesterno stiliaus filmas, tačiau kitoks, besiremiantis lietuvių nacionaliniu charakteriu, istorija, savotišku grožio, meilės ir ištikimybės suvokimu. Filme vaizduojama XIX amžiaus Lietuva, smunkantys dvarai, valstiečiai, laukiantys nesulaukiantys caro manifesto dėl žemės, „razbaininkų“ laisvūnai.

Siužetas 
Pagrindinė siužeto linija – tiesaus kaip strėlė geležinkelio Peterburgas-Varšuva tiesimas per lietuviškus kaimus ir dvarus. Čia vis dar plakami baudžiauninkai, vyksta prabangios medžioklės ir visi su baime klausosi gandų apie greitą baudžiavos panaikinimą. Filmo herojus – romantiškas plėšikas Laurynas, jo priešas – dvarininkas Zaviša, veiksmo vieta – erdvi karčiama, tradicinė plėšikų muštynių vieta kiekviename vesterne.

Į vaizdingus provincijos kraštus filmo pradžioje, lydimi plėšikų šūvių, atvyksta inžinierius iš Peterburgo, kuriam pavesta čia tiesti geležinkelį, taip pat miglotas „daktaras“, kaip paskui paaiškėja, bėgęs iš katorgos. Kadaise jis buvo laisvamanių draugijos narys, o šiuose kraštuose gyvena organizaciją įdavęs Liudvikas Zaviša. Pakvimpa keršto nuojauta. Bet Zaviša – ne iš kelmo spirtas. Jis persivilioja godų plėšikų vadą Mykolą, jo rankomis žudo, taip kompromituodamas savo idėjinį priešą Daktarą, suburia savų galvažudžių komandą. Dvarponė Ricburgienė, paskendusi skolose, ciniškai pataria giminaičiui Zavišai sudeginti visą kaimą. Bet po trankių gėrynių ne be Daktaro nuopelno sudega tik pats dvaras. Abu antagonistai žūva, karčemninkė Justina taip pat veltui lauks savojo Mykolo, suplanuoto pabėgimo į prūsus. Tiek aistrų, o rezultatai liūdni – kaimą ir šiaip nugriaus, čia praeis geležinkelis.

Kūrybinė grupė 
 Scenarijaus autorius – Pranas Morkus
 Režisieriai – Algimantas Puipa, Stasys Motiejūnas
 Operatorius statytojas – Rimantas Juodvalkis
 Dailininkas statytojas – Algirdas Ničius
 Kostiumų dailininkė – Viktorija Bimbaitė
 Kompozitorius – Vytautas Barkauskas
 Garso operatorius – Stasys Vilkevičius

Vaidina 
 Jānis Melderis – daktaras Laurynas
 Pranas Piaulokas – Liudvikas Zaviša
 Eugenija Pleškytė – karčemninkė Justina
 Antanas Šurna – Mykolas, plėšikų vadas
 Gražina Baikštytė – Teresė
 Rūta Staliliūnaitė – Sofija Ricburgienė, dvarponė
 Stasys Petronaitis – inžinierius
 Andrius Karka – kupriukas
 Viktoras Valašinas – nebylys
 Kazimieras Preikštas – dievdirbys
 Juozas Meškauskas – Kazimieras
 Stasys Paska – Petras
 Balys Barauskas – „Garbanius“
 Kazys Vitkus, Antanas Barčas, Vytautas Grigolis, Henrikas Kačinskas, Eduardas Kunavičius, Algis Jonas Lukoševičius, Algis Matulionis, Algimantas Mažuolis, Rimantas Paukštis, Vilius Petrauskas, Vytautas Petruškevičius, Antanas Pikelis, Sigitas Račkys, Romualdas Ramanauskas, Vytautas Rumšas, Arūnas Storpirštis, Gediminas Storpirštis, Vilhelmas Vaičekauskas, Juozas Kisielius ir kt.

Nuorodos 
 Filmo aprašymas

Lietuvos filmai